Ąžuolyninis raudonviršis
Ąžuolyninis raudonviršis (lot. Leccinum quercinum) – baravykinių (Boletaceae) šeimos, raudonviršių (Leccinum) genties grybų rūšis. Augimo vieta Ąžuolynai, lapuočių, spygliuočių, mišrieji miškai. Augimo laikas Vasara, ruduo. Pagrindiniai požymiai Kotas baltai, rausvai rudai žvyneliuotas. Vaisiakūniai stambūs, mėsingi. Kepurėlė užauga iki 20 cm skersmens, plaušuota, žvynuota, oranžiškai ruda, rausvai ruda. Vamzdeliai ir poros pilki. Kotas 10–15 (20)×2–4 (5) cm, baltas, jaunas – baltai, vėliau – rausvai violetiškai plaušuotas. Trama balta, kieta, stora, malonaus kvapo ir skonio. Sporos 12–16 (18)×4–5 μm. Būdingi požymiai: auga tik po ąžuolais, rečiau po bukais, paspaudus ar perpjovus balta trama rausvėja, ilgainiui tampa pilkai violetinė. Dygsta dažniausiai pavieniui ar po kelis vaisiakūnius, lapuočių, spygliuočių ir mišriuose miškuose (po ąžuolais). Valgomas, labai vertingas. Kur kas rečiau aptinkamas nei raudonviršis ir juosvažvynis raudonviršis.